<classify> Yanga iliyokuwa ugenini Bulawayo, Zimbabwe jana kucheza na FC Platinum ya huko, ilifungwa bao 1-0 lakini imesonga mbele kwa vile ilishinda mabao 5-1 katika mechi ya kwanza iliyochezwa wiki mbili zilizopita kwenye Uwanja wa Taifa Dar es Salaam.Kwa ushindi huo, Yanga sasa inasubiri mshindi wa mechi ya leo kati ya Benfica de Luanda ya Angola au Etoile du Sahel ya Tunisia. Mechi ya kwanza Etoile ilishinda kwa bao 1-0.Bao la FC Platinum lilifungwa dakika ya 29 na kiungo Walter Musona aliyeunganisha krosi ya Brian Muzondiwa akiwa ndani ya eneo la hatari la Yanga ambapo mpira huo uligonga mwamba wa juu na kumgonga kipa Ally Mustapha na kutinga wavuni.Pamoja na Platinum kuanza mchezo huo kwa kasi, lakini wachezaji wa Yanga walionekana kucheza kwa kujitolea na umakini mkubwa huku wakifanya mashambulizi ya kushtukiza.Mrisho Ngassa alipoteza nafasi ya wazi dakika ya 22 baada ya shuti alilopiga kupanguliwa na kipa wa Platinum, Petros Mhari na mabeki kuondosha hatari hiyo.Hadi mapumziko, Platinum ilifika kwenye lango la Yanga mara tano lakini ilitumia nafasi hiyo moja iliyopata huku Yanga wakipoteza nafasi mbili kupitia kwa Simon Msuva na Ngassa.Kipindi cha pili, Platinum iliendelea kupambana ikijaribu kutengeneza mashambulizi mengi kwenye lango la Yanga lakini ngome ya Yanga iliyokuwa ikiongozwa na nahodha wake Nadir Haroub na Mbuyu Twite, ilikuwa imara kuondoa hatari zote langoni mwake.Yanga ilionekana kuzinduka mwishoni mwa mchezo huo na kupoteza nafasi mbili za wazi ambazo washambuliaji wake Amisi Tambwe na Msuva walizipata katika dakika za 77 na 84.Kocha Norman Mapeza wa FC Platinum, aliwatoa Mazindwa na Elvis Moyo na nafasi zao kuchukuliwa na Thabani Kamusoko na Robert Muduviwa lakini mambo bado yalikuwa magumu.Kocha wa Yanga, Hans van der Pluijm alilazimika kumtoa kiungo mkabaji Said Juma na Msuva na nafasi zao kuchukuliwa na Kelvin Yondani na Danny Mrwanda ambao waliongeza uhai kwenye safu ya ushambuliaji, lakini hawakuweza kubadili matokeo.Yanga: Ally Mustapha, Juma Abduli, Oscar Joshua, Mbuyu Twite, Nadir Haroub, Said JumaKelvin Yondan, Salum Telela, Simon MsuvaDanny Mrwanda, Haruna Niyonzima, Amisi Tambwe, Mrisho Ngassa.  <topic>: MICHEZO 